Oudhoë by Transnet in hof vir korrupsie  Die beskuldigdes in die hof (Foto: NVG) Die voormalige hoof van Transnet se regsafdeling het Woensdag saam met twee medebeskuldigdes in die gespesialiseerde handelsmisdaadhof in Palm Ridge verskyn op aanklag van korrupsie en geldwassery. Kenneth Diedricks het saam met Charles Ernest Pretorius en Refiole Desmond Martins in die hof verskyn. Pretorius en Martins was onderskeidelik ŉ direkteur en kontrakbestuurder by Polyzomba, ŉ maatskappy wat spoorinstandhouding vir Transnet gedoen het. Transnet Freight Rail (TFR) het in 2006 ŉ tender aan Polyzomba toegeken vir die vervanging van spoorpanele op die spoornetwerk. Die amptelike duur van die kontrak was van 3 April 2006 tot 2 April 2011 en die waarde van die kontrak was nagenoeg R64 miljoen. Nadat die kontrak verstryk het, het Polyzomba ŉ kontraktuele dispuut aanhangig gemaak vir die betaling van ŉ aanvullende betaling van R25 miljoen. Voordat ŉ skikking tussen TFR en Polyzomba gesluit kon word, moes Diedricks en die hoofingenieur dit afteken. Diedricks het op 19 Desember 2011 die skikking onderteken en goedgekeur sonder die konsultasie met en die medewete van die ingenieursafdeling. Die staat voer aan dat Diedericks ŉ paar maande nadat TFR die R25 miljoen aan Polyzomba betaal het, minstens R300 000 ontvang het uit ŉ rekening van Polyzomba vir die aankoop van ŉ huis in Bassonia ter waarde van R3,7 miljoen. Hy het verder ŉ mat ter waarde van R20 000 ontvang van Umthombo Resources, nog ŉ maatskappy wat aan Transnet gekontrakteer was. Die beskuldigdes is op borgtog van R10 000 vrygelaat en moet weer op 7 Maart 2023 in die hof verskyn. Diedricks se vrou het in Januarie 2018 bewerings teen hom gemaak dat hy omkoopgeld ontvang het. Sy het beweer dat haar lewe in gevaar is omdat sy gedreig het om alles op die lappe te bring.